**Panta rhei**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dumnezeu a creat râul

și râul curge liniștit la vale

dar Dumnezeu nu curge

odată cu râul Dumnezeu

șade pe malul râului

și-i admiră curgerea

întoarcerea în ocean

Dumnezeu șade pe mal

și se bucură de marea trecere

a omului spre zariștea

nemărginită a nopții înstelate

îl vede pe om plutind

pe coamele albe de spumă

ale valurilor călătorind

spre oceanica împăcare

cu sine a ființei

din când în când Dumnezeu

mai ridică pe câte unul

care stă să se înnece

pe câte unul care continuă

să înnoate împotriva curenților

a vânturilor potrivnice

încercarea imposibilă

a omului neîncrezător

de a se scalda de două

ori în apa aceluiași râu

mereu curgător.